Paroolaanbeveling vir Derby-Lewis verwelkomClive Derby-Lewis Front Nasionaal (FN) het Dinsdag gesê die party het “versigtig optimisties; dog met dank” kennis geneem van Michael Masuthu, minister van justisie en korrektiewe dienste, se positiewe aanbeveling dat Derby-Lewis (78) op parool vrygelaat moet word. Maroela Media het Maandag berig Masuthu het die aanbeveling aangekondig. Hy sê voorleggings deur die betrokke families sal oorweeg word voor hy sy finale besluit maak. Masuthu sê die emosionele en politieke sensitiwiteit rakende die saak sal oorweeg word. “Ons oorweeg die saak en ons glo dat ons behoorlik moet konsulteer en nie haastig ‘n besluit hieroor moet neem nie,” het Masuthu gesê. Lees meer hier. “FN spreek sy opregte dank uit teenoor partygenote, samehorige organisasies en individue, aktiviste en ander simpatiekgesindes wat getroue en heelhartige ondersteuning gebied het dwarsdeur die proses van openbare betogings sedert 12 April,” het Francois Cloete, die party se woordvoerder, in ‘n verklaring gesê. Die party het bygevoeg voortgesette protesaksies om die vrylating van ander politieke gevangenes sal nie gestaak word nie. Derby-Lewis dien tronkstraf uit vir sy aandeel in die moord op Chris Hani, voormalige sekretaris-generaal van die SAKP. Hy het reeds meer as 20 jaar van sy vonnis uitgedien. Hy is vroeër vanjaar twee keer in die Kgosi Mampuru Sentraal-gevangenis deur ander gevangenes aangeval.